ওয়েব ডেস্ক: হরিদেবপুরের জোকা নবপল্লীতে পরপর দুটি বাড়িতে চুরি। এঘটনা ঘিরে ব্যাপক চাঞ্চল্য এলাকায়। 29/8 জোকা নবপল্লীর বাসিন্দা চায়েনা পাল গতকাল সন্ধেয় ছেলেকে টিউশন পড়াতে নিয়ে যান। রাতে বাড়ি ফিরে এসে দেখেন, সদর দরজার তালা খোলা। জানালার রড'ও ভাঙা। ঘরের ভিতর সমস্ত জিনিসপত্র লন্ডভন্ড অবস্থায় পড়েছিল। পাল পরিবারের অভিযোগ, চুরি গিয়েছে সোনার গয়নাগাটি, লক্ষাধিক টাকা। রুপোর কয়েন ও বেশকিছু পিতলের বাসনপত্রও নিয়ে গেছে চোরেরা, দাবি পরিবারের। ঠিক তার পাশেই  29/7 নম্বর বাড়িতেও এক ছবি। বাড়িটিতে ভাড়া থাকেন নার্স মহামায়া ব্যানার্জি। প্রতিদিনের মতোই ডিউটি সেরে গতরাতে নটা নাগাদ ফেরেন তিনি। এসে দেখেন, ঘর লন্ডভন্ড। লকার থেকে সোনার গয়না ছাড়াও ব্যাঙ্কের বেশ কিছু গুরুত্বপূর্ণ নথিপত্র গায়েব। মাস চারেক আগে এই  বাড়িতে ভাড়া থাকতে আসেন মহামায়া ব্যানার্জি। মেয়েকে নিয়ে থাকেন তিনি। বাড়িওয়ালার বক্তব্য, রাত সাড়ে আটটাতেও তালা ঝুলতে দেখেছিলেন তিনি। জনবহুল একটি পাড়ায় কীভাবে পরপর দুটি বাড়িতে চুরি করে, চম্পট দিল চোরেরা তা নিয়ে প্রশ্ন উঠেছে। নিরাপত্তা নিয়ে আতঙ্কিত স্থানীয়রা।